म्हज्या गोंयचें क्षेत्रफळ मर्यादीत आसा. जायते कडेन रस्ते अशीर आनी कांय कडेन चारपट रुंद जाल्ले दिसतात. 15 लाखां वयर लोकसंख्या आनी राज्यांत 14 लाखां परस चड वाहनांची नोंदणी जाल्या. ते भायर पर्यटकांची, म्हाल येरादारीचीं वाहनां आसात, तीं वेगळीं. हें सगळे जोडल्यार रस्ते आनी पार्किंग खातीर जागो उणो पडटलो, हें सरकाराक खबर आसतलें.
 रस्त्यांचेर येरादारीच्या गर्दी खातीर लोकांक नाका शेवट जाता. खास करुन शाळा, म्हाविद्यालयांक वतना, येतना, कामाक वतना, येतना त्या- त्या सुवातेर वाहनांची गर्दी आसता. सुटयेच्या दिसांनी जितो मूस ना. केंद्र सरकाराच्या आदारान राज्यांत व्हड व्हड पूल, रस्ते, बायपास, ओव्हरब्रिज बांदले. ताचे खातीर हजारांनी कोटी रुपया खर्च केल्यात. पूल आनी तांकां जोडपी रस्ते पुराय जाले उपरांत लेगीत येरादारीची गर्दी उणी जातलीच हाची खात्री ना. लोकांचीं वाहनां घेवपाची उमेद कांय सुटना. दर वर्सा वाहनांचो आंकडो वाडत आसा. एका घरांत तीन- चार वाहनां आशिल्ल्याचें चित्र सादारणपणान दिसता.
 रस्त्यार धांवतना चार चाकी वा दोन चाकी गाडयो कांय वेळ आडकतात तें आमी पळयतात. साद्या कारणांक लागून लेगीत दोन चाकी आनी चार चाकी गाडयो व्हरपी लोक हांगां दिसतात. पूण, ताचे त्रास सोंसचे पडटात. कांय सुवातींनी पार्किंगेक जागो नाशिल्ल्यान डबल पार्किंग करप चल्लां. मेळटा त्या जाग्यार गाडयो पार्क केल्यार गंभीर समस्या निर्माण जातात, कार चालक पार्किंग खातीर जागो मेळूंक ना जाल्यार रस्त्याच्या दोनूय वटांनी गाडयो पार्क करतात. कांय रस्त्यांचेर पार्किंग शुल्क पद्दत चालू केल्या. ताका लागून सुदारणा जाल्या तरी दोन-तीन जाणांची सुवात आडावन मनशान गाडी पार्क करून येरादारी अडचणींत हाडल्यार ताचे कडल्यान खर्च वसूल करचो. दोन चाकी गाडयो चड करून कुशीच्या स्टँडाचेर लायतात, जाका लागून जागा आडोवन उरता. मांडवी पुला सकयल्या पार्किंग इमारतीचो वापर जाता ही बरी गजाल. हीं सगळीं कामां करून लेगीत येरादारीची गर्दी आनी पार्किंगाची समस्या सुटना जाल्यार नव्या वाहनांक परवानो दिवपाचे आदी सरकाराक विचार करचो पडटलो.
 सुरवेच्या काळांत आमच्या गोंयांत महाराष्ट्र आनी कर्नाटकांतले शिक्षक, उच्च शिक्षण अधिकारी नेमिल्ले. अणभव आशिल्ल्या शिक्षकांनी आनी अधिकाऱ्यांनी विद्यार्थ्यांक प्रभावी शिक्षण दिवपाची आनी शिकोवप्यांक योग्य मार्गदर्शन करपाची पारंपरीक पद्दत दाखोवन ती चालू दवरपाची विनवणी केली. तपासणी वरवीं गोंयच्या शिक्षणीक पद्दतींतले दोश सोदून काडपाचें खाशेलें काम शाळा तपासणी अधिकारी करताले. ह्या अधिकारी वर्गान वर्सुकी तपासणेची कार्यावळ दरेक शाळेंत शिक्षणाच्या संबंदी म्हत्वाची मानली. देखून वर्सुकी शाळेची तपासणी आनी दिसपट्ट्या कार्यावळीची नोंद करप हें शाळेच्या संदर्भांत जाणीवपूर्वक कृती मानताले.
 सद्या राष्ट्रीय माध्यमीक शिक्षण मिशनाच्या खाला एक उपक्रम चालीक लायला. गुणात्मक शिक्षणाचें ध्येय साध्य करपाक आठवी वर्गा मेरेनच्या शिक्षकांनी शिकणाऱ्यांच्या ताकींची बुन्याद घटमूट करप गरजेचें आसा. सर्व शिक्षा अभियाना खाला शिक्षणाची बुन्याद घट जाली जाल्यारूच फुडल्या शिक्षणाचो दर्जो वाडटलो. दर एका पांवड्यार दर्जेदार शिक्षण दिवपाचो आग्रह शिक्षणीक अधिकाऱ्यांनी उपक्रमांतल्यान चालीक लावचो. तशेंच विद्यार्थ्यां मदीं गरजेची तांक रुजयल्यार परिक्षेचो निकाल शंबर टक्के लागतलो. दर्जेदार शिक्षणाचो उद्देश आशिल्ल्या गोंय राष्ट्रीय माध्यमीक शिक्षण मिशन समितीन नेमान शाळा तपासणी कार्यावळी आनी सातत्यान व्यापक मोलावणी कार्यावळी प्रभावीपणान चालीक लावपाची सुचोवणी शिक्षण खात्याक केल्या, ताचेर विचार जावपाची अपेक्षा आसा. अशा गजालीं कडेन शिक्षण मंत्र्यान लक्ष दिवप खूब गरजेचें आसा.
 'शिक्षण ही एक बरी कृती आनी तिचो हेतू मनशांचें रुपांतर करप न्हय तर तांकां घडोवप. उदकान भरिल्लें आयदन खिणाक खाली करूं येता पूण शिक्षणान भरिल्लें मन निमाण्या दिसा मेरेन खाली करपाक मेळना'.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 